Эрвин Шрёдингер бай һәм мәҙәниәтле Вена ғаиләһендә берҙән-бер бала була. Уның атаһы Рудольф Шрёдингер, клеёнка һәм линолеум етештереү фабрикаһының уңышлы хужаһы, фән менән ҡыҙыҡһына һәм оҙаҡ ваҡыт Вена ботаника-зоология йәмғиәте вице-президенты вазифаһын биләй. Эрвиндың әсәһе Георгина Эмилия Бренда химик Александр Бауэрҙың ҡыҙы була, Рудольф Шрёдингер уҡыу ваҡытында Император-Король Вена юғары техник училищеһына (нем. k. k. Technischen Hochschule) уның лекцияларына йөрөй. Ғаилә мөхите һәм юғары белемле ата-әсәләр менән аралашыу йәш Эрвиндың төрлө мәнфәғәттәрен формалаштырыуға булышлыҡ итә. Ун бер йәшенә тиклем өйҙә белем ала, ә 1898 йылда абруйлы Академия гимназияһына (нем. Öffentliches Academisches Gymnasium) уҡырға инә, унда башлыса гуманитар фәндәр өйрәнелә. Шрёдингер өсөн уҡыу еңел була, һәр класта ул иң яҡшы уҡыусы була. Күп ваҡытын сит телдәрҙе уҡыуға, өйрәнеүгә арнай. Әсәһе яғынан өләсәһе инглиз булған, шуға күрә ул телде бала саҡтан уҡ үҙләштергән. Театрға йөрөргә ярата; бигерәк тә Франц Грильпарцерҙың Бургтеатрҙа ҡуйылған пьесалары уға бик оҡшай.